Verskeie parlementêre kopsere vir speaker Modise | Maroela Media
Thandi Modise, speaker van die Nasionale Vergadering, het Donderdagoggend tydens 'n virtuele vergadering van die parlement se programkomitee toegegee dat 'n paar politieke partye se versoeke vir parlementêre debatte oor kwessies van openbare belang haar hoofbrekens besorg.
"Dit is goed en wel dat politieke partye hierdie kwessies op die agenda wil plaas, maar ons het ook 'n land om na om te sien," het Modise aan die hoofswepe van politieke partye gesê.
Een van die versoeke is deur die EFF gerig, vir 'n debat oor die #BlackLivesMatter-beweging, en 'n ander deur die DA om die regering tot verantwoording te roep oor plaasmoorde.
Die EFF het 'n versoek aan die voorsitter van die portefeuljekomitee oor samewerkende regering, Faith Muthambi, gerig dat die Stad Kaapstad ingeroep word om aan die portefeuljekomitee te verduidelik hoekom 'n naakte man helder oordag uit sy plakkerswoning in Khayelitsha geruk en rondgestamp is – en dit tydens die grendelstaat.
'n Ewe belangrike maar minder omstrede versoek tot 'n debat wat Modise oorweeg kom van die IVP, en gaan oor die stand van onderwys en die terugkeer van leerlinge na klaskamers te midde van die koronavirus-pandemie.
Die parlement is voorts op die punt om verhore na aanleiding van petisies deur inwoners van Letsitele (oor beeste wat in die dorp rondloop) en Knysna (oor beweerde wanbestuur) af te handel.
Volgende week sal die minister van gesondheid, dr. Zweli Mkhize, 'n voorlegging aan die parlement doen oor die gesondheidsaspekte van die regering se hantering van die koronavirus, wat waarskynlik deur 'n veelpartydebat oor die kwessie gevolg sal word.
Die uitgestelde winterreses van die parlement is vasgestel vir 3 tot 17 Augustus, hoewel vergaderings van portefeuljekomitees ook tydens die reses sal plaasvind.
Die volgende verskyning van adjunk-pres. David Mabuza vir mondelinge vrae en antwoorde in die Nasionale Vergadering is vasgestel vir 30 Julie, terwyl pres. Cyril Ramaphosa weer op 27 Augustus vrae in die Nasionale Vergadering sal beantwoord.
Raak ontslae van die vrou sy is nie bevoeg om in die pos te sit nie
Al na wie julle om sien is julle self
Reeds verval datum bereik.
We see it falling apart.
Take a compral.
Natuurlik sal plaasmoorde vir haar 'n kopseer gee. Die ANC sê mos dit bestaan nie. So waar kom die DA dan aan iets wat nie bestaan nie.